Tokió az 1964. évi nyári olimpiai játékok után másodszor rendezhet olimpiát, a 2020. évi nyári olimpiai játékoknak fog otthont adni.

Egy város, ahol szorosan összefonódik a múlt, a jelen és a jövő, ahol jól megférnek egymással az ősi tradíciók és a futurisztikus fejlesztések, ahol az ódon palotákat és pagodákat égbe szökő felhőkarcolók ölelik körbe, és ahol a világ legtermészetesebb módján szelfiznek a régi hagyományokat követő gésák.

Tokió a világ egyik legnagyobb városa, ahol mintegy 12 millió ember – az ország lakosságának mintegy 10%-a – él, de az agglomerációval együtt 33-36 milliós népességgel számolnak, így Tokió a világ legsűrűbben lakott urbanizált területe. A város egyébként Kantó régióban, és Japán legnagyobb szigetén, Honsún fekszik.

Tokió éghajlatát négy évszak határozza meg, párás, meleg nyarakkal, júniusban négy hetes monszunnal, enyhe telekkel, és színpompás tavaszokkal és őszökkel. Augusztustól októberig elvétve tájfunok is előfordulhatnak, de nem pusztító erejűek. Utazásra a legkellemesebb (és minden bizonnyal legszebb) időszak a tavasz, amikor a japánok legendás fája, a cseresznyefa virágzik (sakura). A növényt misztikus vallási kultusz övezi, mely ugyanakkor a japánok identitásának elválaszthatatlan része is. Ezt a festői időszakot többnapos fesztivál is színesíti, a ’hanami’. A másik sokszínű időszak az ősz, melyet szintén egy karakteres növény jellemez, a vörösen izzó juharfa, a momiji. Talán ekkor a legszebbek az okker, a vörös, vagy a rőt barna színekbe öltöző híres japánkertek.

Japán misztikus atmoszféráját, egzotikus hangulatát nagyrészt történelmének köszönheti, valamint annak az elzártságnak, mely évszázadokon keresztül jellemezte a Felkelő nap országát. Különleges tradíciói, sajátságos kultúrája, a sógunátus, a szamurájok és gésák világa a régmúltban gyökereznek, melyek máig erősen meghatározzák a japán emberek identitását.

Tokió (a korabeli Edo) a XVII. század elején indult rohamos fejlődésnek, miután Tokugava Iejaszu sógun ide tette székhelyét. Bár Japán fővárosa papíron még Kiotó volt, az államigazgatás központja már Edo volt, s a XVIII. században lakossága már elérte az egy milliót. A szigetország történetét a XII. századtól olyannyira meghatározó rendszer, a sógunátus 1868-ban ért véget, amikor Meidzsi császár Edóba költözött és a várost átnevezte Tokióra (Keleti Főváros).

Tokiót a XX. század során több katasztrófa is érte, melynek nyomait a város ugyan fizikailag kiheverte, de a lakosságot lelkileg nagyon megviselte. Az első ilyen az 1923-ban bekövetkezett nagy kantói földrengés volt (Richter-skála szerint kb. 8,2 erejű), mely az ország történelmének legtöbb halálos áldozatot kataklizmája volt, és szinte teljesen elpusztította Tokiót és a közeli kikötővárost, Jokohamát. A földrengést tűzvész és cunami is kísérte. A másik csapás Tokió 1945-ös bombázása volt a második világháború során, melynek pusztítása csaknem felért a Hirosimára és Nagaszakira ledobott atombombákéval együttvéve. A XX. század második felében aztán a város ismét rohamos fejlődésnek indult, kiépült fejlett közlekedési rendszere is, melyben az 1964-es tokiói olimpiának nagy szerepe volt.

Az eredetileg kis halászfaluként indult Tokió fővárosként viszonylag újnak számít, legfontosabb nevezetességei korábbi időkbe visznek vissza, függetlenül attól, hogy a városképet a XX. század nagy pusztításai miatt jobbára modern és kortárs épületek határozzák meg. A Császári Palota egyike a XIX. századból fennmaradt épületeknek; a császári család lakhelye Tokió szíve és lelke is egyben, ahol archívum, múzeum és adminisztratív épületek is találhatók.

Ejtsünk néhány szót Tokió kedvelt kerületeiről, negyedeiről, a Shibujáról, a Ginzáról és a Sinjukuról is. A Shibuja Tokió 23 kerületének egyike, de az elnevezést a főváros egyik legforgalmasabb pályaudvarát, a Shibuja állomást körülvevő bevásárló negyedre is használják. AZ állomáson látható egyébként a leghíresebb japán kutya, Hachiko szobra. A kerültet – mint Tokió IT-központja, divat- és szórakoztató negyede – az 1980-as évek óta a fiatalok egyik legkedveltebb városrésze; nem csak butikok, de éttermek, bárok és más szórakoztató komplexumok is bőségesen akadnak errefelé. Itt található Tokió egyik legnagyobb zöldövezete, a Yoyogi Park is (a Harajuku állomás és a Meidzsi szentély között), melyet kezdetben katonai célokra használtak, majd 1964-ben az olimpiai falunak adott otthont és számos versenyszámot is megrendeztek itt, ma pedig koncerteket rendeznek a parkban, míg a ’hanami’ idején a tokióiak itt gyönyörködnek a cseresznyefa virágzásban.

A város két különleges TV-toronnyal is büszkélkedik. Az Eiffel-torony mintájára épült, 333 méter magas Tokió torony egy rádió-, távközlési és kilátótorony , de üzletek, szórakozóhelyek, sőt még egy sintó szentély is található benne. A Siba parkban épült tornyot 1958. december 23-án adták át, azóta több mint 150 millió látogatót fogadott. Mivel azonban az utóbbi időben gombamód megszaporodtak körülötte az újabbnál újabb felhőkarcolók , így a Tokió torony már nem elég magas a digitális földi adások sugárzására, így újabb TV-toronyra lett szükség. A Szumida városrészben magasodó Tokyo Skytree-t 2012-ben nyitották meg a nagyközönség előtt. 634 méteres magasságával ez a legmagasabb mesterséges alkotás Japánban , egyben a világ legmagasabb szabadon álló tornya (és második legmagasabb épülete) is.