A vasút története

Gróf Széchenyi István javaslata alapján a Pest – Buda központtal sugárirányban tervezték a magyar vasúthálózatot. A legfontosabb irányok Pest – Bécs, Pest – Debrecen, Pest - Erdély, Buda – Fiume voltak. Ezek alapján épült elsőként 1846-ban a Pest – Vác, 1847-ben a Pest – Szolnok vasútvonal.

Az első gőzvontatású vasútvonal 1846. július 15-én nyílt meg Pest és Vác között. A „Pest” nevű gőzmozdonyt Klainkovszky Ottó, a „Buda” nevűt Pesti Ferenc vezette, ők ketten voltak az első magyar mozdonyvezetők.

A gőzmozdonyokat külföldről szerezték be a Pest – Vác vasútvonalhoz. A mozdonyokkal kiképzők, „trénerek” érkeztek, akik megtanították a magyar mozdonyvezetőket a szakma fortélyaira.

Az első vasutakat Magyarországon magántársaságok építették. Mivel honvédelmi és politikai okokból szükség volt az államvasútra, ezért egy magántársaság megvásárlásával 1868-ban megalakították a Magyar Királyi Államvasutakat. A XIX. század végéig sorra államosították a nagy magán-vasúttársaságokat. A MÁV Európa egyik legnagyobb államvasútja volt az első világháború előtt. A közforgalmú magyar vasúthálózat kiterjedése kb. 8 000 km.

A mai magyar vasútra a korszerűség jellemző. Általánossá vált a dízelesítés és a fővonalak villamosítása. A forgalomirányításban, a pályaépítésnél és a többi szakszolgálatnál egyre korszerűbb berendezéseket használtak. A személyszállításban megjelentek a magas komfortfokozatú, légkondicionált Intercity expesszek, a teherszállításban a modern konténeres és kamionszállítási formák.

A Magyar Államvasutak az 1990-es években részvénytársasággá alakult át, MÁV Rt. néven, hogy a vasút működése gazdaságosabbá váljon.